Isis sê hy is agter mesaanval waarin twee vroue sterf | Maroela Media
Franse polisiebeamptes hou wag by die toneel waar die aanval plaasgevind het (23 Augustus 2018). Foto: AP Photo/Michel Euler
Die Islamitiese Staat (Isis) het verantwoordelikheid aanvaar vir 'n voorval Donderdagoggend in 'n voorstad van Parys in Frankryk waartydens twee vroue met 'n mes doodgesteek is.
'n Derde persoon is ernstig beseer, terwyl die aanvaller ook dood is.
Die voorval het in Trappes, 'n voorstad wes van Parys gebeur. Isis het Donderdag deur middel van sy Aamaq-nuusagentskap aanspreeklikheid vir die voorval aanvaar, maar geen bewyse gelewer dat die organisasie wel agter die voorval sit nie.
Volgens die nuusagentskap is die aanval gemotiveer deur oproepe van die Isis-leierskap om landsburgers aan te val in lande wat in 'n oorlog is met die ekstremistegroep. Abu Bakr al-Baghdadi, Isis se groepleier, het ure vantevore sy volgelinge aangemoedig om vyande oral aan te val op enige manier, waaronder mesaanvalle.
The Guardian berig die oorledenes is die aanvaller se ma en suster. Hy het glo die vroue omstreeks 10:00 aangeval en toe in 'n huis in 'n stil straat gaan wegkruip. Die polisie het gereageer en die aanvaller is doodgeskiet toe hy glo die polisie gedreig het.
Die derde slagoffer wat beseer is, is nie familie van die aanvaller nie.
Gérard Collomb, Frankryk se minister van binnelandse sake, het gesê die aanvaller is voorheen op 'n sekuriteitswaarnemingslys geplaas nadat hy uitsprake ter ondersteuning van terreur gemaak het. Collomb het gesê die man het "erge sielkundige probleme gehad".
Hoewel Isis aanspreeklikheid vir die aanval aanvaar het, blyk dit dat die voorval eerder met die aanvaller se sielkundige probleme verband hou as sy betrokkenheid by 'n terreurorganisasie, het die minister gesê.
CNN berig die teenterreur-eenheid van Parys se aanklaerskantoor het nog nie 'n ondersoek na die voorval geopen soos wat gewoonlik die geval met voorvalle is waar daar 'n sterk verbintenis met terreur vermoed word nie.
Gerard Collomb, die Franse minister van binnelandse sake, praat met verslaggewers na die voorval in Trappes, wes van Parys (23 Augustus 2018). Foto: AP Photo/Michel Euler
'n Franse polisiebeamptes patrolleer die gebied waar die aanval plaasgevind het (23 Augustus 2018). Foto: AP Photo/Michel Euler
Franse , Kanadese , Duitse liberalistiese grens oop gooiers skerm nog die heeltyd vir moordenaars !
Grensbeheer, immigrasie beheer! Hoop Europa skrik betyds wakker. Hou op "vlugtelinge" en ander volksvreemdes inneem.